ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/129 ΤΗΣ ΕΠΙΤΡΟΠΉΣ της 26ης Ιανουαρίου 2015 για την τροποποίηση του παραρτήματος I της απόφασης 93/52/ΕΟΚ όσον αφορά την αναγνώριση της Κύπρου ως χώρας επίσημα απαλλαγμένης από τη βρουκέλλωση (Β. melitensis) [κοινοποιηθείσα υπό τον αριθμό C(2015) 172] (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων (1), και ιδίως το παράρτημα A κεφάλαιο 1 τμήμα II, Εκτιμώντας τα ακόλουθα: (1) Η οδηγία 91/68/ΕΟΚ καθορίζει τους όρους υγείας των ζώων που διέπουν το εμπόριο αιγοπροβάτων στην Ένωση. Καθορίζει τους όρους υπό τους οποίους τα κράτη μέλη ή οι περιοχές τους αναγνωρίζονται ως επίσημα απαλλαγμένες από τη βρουκέλλωση. (2) Το παράρτημα I της απόφασης 93/52/ΕΟΚ της Επιτροπής (2) παραθέτει τα κράτη μέλη τα οποία αναγνωρίζονται ως επίσημα απαλλαγμένα από τη βρουκέλλωση (B. melitensis) σύμφωνα με την οδηγία 91/68/ΕΟΚ. (3) Η Κύπρος υπέβαλε στην Επιτροπή έγγραφα με τα οποία αποδεικνύεται η συμμόρφωση με τους όρους που καθορίζονται στο σημείο 1 στοιχείο β) τμήμα II κεφάλαιο 1 παράρτημα Α της οδηγίας 91/68/ΕΟΚ, ώστε να αναγνωριστεί ως επίσημα απαλλαγμένη από τη βρουκέλλωση (B. melitensis) όσον αφορά ολόκληρο το έδαφός της. (4) Μετά την αξιολόγηση των εγγράφων που υπέβαλε η Κύπρος, το εν λόγω κράτος μέλος θα πρέπει να αναγνωριστεί ως επίσημα απαλλαγμένο από τη βρουκέλλωση (B. melitensis). (5) Ως εκ τούτου, το παράρτημα I της απόφασης 93/52/ΕΚ θα πρέπει να τροποποιηθεί ανάλογα. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα I της απόφασης 93/52/ΕΟΚ αντικαθίσταται από το κείμενο του παραρτήματος της παρούσης απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 26 Ιανουαρίου 2015.

[Source: multi_eurlex | Tokens: 1831]